KBANK เปิดบริการ “เคแบงก์เซอร์วิส” รับฝากเงิน 24 ชม.ผ่านเซเว่นฯ ทั่วประเทศ
KBANK เปิดบริการ "เคแบงก์ เซอร์วิส" รับฝากเงินสูงสุด 30,000 บาทต่อรายการ ตลอด 24 ชม. ผ่านร้านเซเว่น อีเลฟเว่น กว่า 11,000 สาขาทั่วประเทศ
KBANK เปิดบริการ "เคแบงก์ เซอร์วิส" รับฝากเงินสูงสุด 30,000 บาทต่อรายการ ตลอด 24 ชม. ผ่านร้านเซเว่น อีเลฟเว่น กว่า 11,000 สาขาทั่วประเทศ
23 เม.ย. 2562

นายวีรวัฒน์ ปัณฑวังกูร รองกรรมการผู้จัดการอาวุโส ธนาคารกสิกรไทย จำกัด (มหาชน) หรือ KBANK และ นายวีรเดช อัครผลพานิช รองกรรมการผู้จัดการ บริษัท เคาน์เตอร์เซอร์วิส จำกัด ร่วมเปิดบริการ “เคแบงก์ เซอร์วิส” (KBank Service) โดยแต่งตั้งให้ บริษัท เคาน์เตอร์เซอร์วิส จำกัด เป็นตัวแทนธนาคาร (แบงกิ้ง เอเย่นต์) รับฝากเงินเข้าบัญชีธนาคารกสิกรไทย ได้ตลอด 24 ชั่วโมงเป็นครั้งแรกที่เคาน์เตอร์เซอร์วิส ภายในร้านเซเว่น อีเลฟเว่น กว่า 11,000 สาขาทั่วประเทศ
โดยรับฝากเงินสดได้สูงสุด  30,000 บาทต่อรายการ และได้สูงสุดวันละ 100,000 บาทต่อบัญชี คิดค่าบริการรายการละ 15 บาท โดยเงินจะเข้าบัญชีปลายทางทันที ผู้ฝากจะได้ใบเสร็จ และ SMS ยืนยันการทำรายการ
สำหรับลูกค้าที่ฝากเงินระหว่าง 24 เมษายน ถึง 30 มิถุนายน 2562 จะได้รับคูปองแทนเงินสดท้ายใบเสร็จมูลค่า 10 บาท รวม 30,000 สิทธิ์ เพื่อเป็นส่วนลดสำหรับการซื้อสินค้าที่ร่วมรายการในร้านเซเว่น อีเลฟเว่น ภายในวันที่ที่ระบุในคูปองท้ายใบเสร็จ ณ สาขาที่ร่วมรายการ